Erling Braut Haaland

**Erling Braut Haaland** (alk. **Håland**; s. 21. heinäkuuta 2000 Leeds, Englanti) on norjalainen jalkapalloilija, joka pelaa keskushyökkääjän pelipaikalla. Hän edustaa Englannin Valioliigassa pelaavaa Manchester Cityä ja Norjan maajoukkuetta. Haalandia on pidetty yhtenä sukupolvensa parhaista pelaajista ja kaikkien aikojen parhaana norjalaispelaajana.

Haaland aloitti ammattilaisuransa kotimaansa Brynessä. Sieltä hän jatkoi vuoden kuluttua toiseen norjalaisseuraan Moldeen, jossa hän teki uransa ensimmäiset liigamaalit. Haaland aloitti tammikuussa 2019 itävaltalaisessa Red Bull Salzburgissa, jonne hän siirtyi kymmenen miljoonan euron siirtosummalla. Hän sai seuraavalla kaudella paikkansa avauskokoonpanossa, ja joukkue voitti kahdesti sekä Itävallan liigamestaruuden että Itävallan cupin. Vuodet 2020–2022 Haaland pelasi saksalaisessa Borussia Dortmundissa, jonka kanssa hän voitti ensimmäisellä kaudellaan Saksan cupin. Sittemmin hän on edustanut Manchester Cityä, jonka kanssa hän on voittanut muun muassa kahdesti Englannin liigamestaruuden ja kerran Mestarien liigan. Haaland teki liigakaudella 2022–2023 Englannin historian ennätykselliset 36 maalia.

Haaland on edustanut Norjan A-maajoukkuetta syyskuusta 2019 ja onnistui maalinteossa ensimmäistä kertaa vuoden kuluttua. Hän teki lokakuussa 2024 maajoukkueuran 34. osumansa ja nousi maajoukkueensa kaikkien aikojen parhaaksi maalintekijäksi. Samainen ottelu oli myös hänen ensimmäisensä joukkueen kapteenina. Haaland on pelannut marraskuuhun 2025 mennessä 48 A-maaottelua, joissa hän on tehnyt 55 maalia.

## Tausta
Haaland syntyi 21. heinäkuuta 2000 Leedsissä Englannissa perheen kolmantena lapsena. Hänen isänsä Alfie Haaland on pelannut jalkapalloa Englannin Valioliigassa ja Norjan maajoukkueessa. Haalandin äiti Gry Marita Brautilla saavutti puolestaan vuonna 1992 seitsenottelun Norjan mestaruuden 17–18-vuotiaiden ikähaarukassa.

Perhe muutti takaisin Norjaan, kun Alfie päätti pelaajauransa. Erling varttui Brynen kaupungissa ja ilmoitti peruskouluikäisenä, että hän haaveilee ammattilaisjalkapalloilijan urasta. Hän kokeili lapsena kuitenkin myös käsipalloa, yleisurheilua ja golfia. Hän pelasi jalkapalloa pääasiassa paikallisseura Brynen 5–16-vuotiaiden nuorisojoukkueissa.

## Seurajoukkueura
### Bryne
Haaland pelasi 15-vuotiaana ensimmäistä kertaa Brynen edustusjoukkueessa 12. toukokuuta 2016 tappiollisessa vierasottelussa Ranheimia vastaan. Ottelu oli joukkueen kauden seitsemäs, joista se oli kerännyt vain kuusi pistettä. Haalandin kentälle ottanut päävalmentaja Gaute Larsen erotettiin joukkueesta kaksi päivää myöhemmin. Hänen seuraajansa Alf Ingve Berntsen valitsi Haalandin neljän päivän päästä seuraavan ottelun avauskokoonpanoon.

Haaland sai kesällä edelleen peliaikaa Brynessä, mutta joukkueen menestys oli heikkoa ja Berntsen erosi valmentajan tehtävistä. Haaland vieraili edustusjoukkueen ohella Brynen kakkosjoukkueessa, jossa hän oli ensin mainittua tehokkaampi. Hän pelasi samana vuonna 11 ottelua kakkosjoukkueessa ja viimeisteli 16 maalia. Bryne oli pudota Norjan kolmannelle sarjatasolle, ja Haalandin oli tarkoitus jatkaa muualla. Hänestä kiinnostuneita joukkueita olivat muun muassa Saksan Bundesliigassa pelaava Hoffenheim ja tanskalainen FC Kööpenhamina.

### Molde

Haaland allekirjoitti helmikuussa 2017 sopimuksen toisen norjalaisseura Molden kanssa. Uudessa seurassaan Haaland kasvoi kahden vuoden aikana pituutta vajaa kaksikymmentä senttimetriä, ja hänen joukkuetoverinsa kuvailivat häntä kymmenen vuotta ikäistään vanhemman oloiseksi. Haaland pelasi ensimmäistä kertaa Molden edustusjoukkueen riveissä huhtikuussa Norjan Cupin ensimmäisellä kierroksella Voldaa vastaan. Hän teki 16-vuotiaana liigadebyyttinsä, kun Molde kohtasi kesäkuussa vierasottelussa Sarpsborgin. Ensimmäisessä Norjan liigamaalissaan Haaland onnistui myöhemmin elokuussa.

Haaland sai keväällä 2018 enemmän peliaikaa, ja hän teki heinäkuussa pelatussa liigaottelussa neljä maalia silloisen kärkiseuran Brannin verkkoon. Samana kesänä Molde pelasi tiensä jatkoon Eurooppa-liigan ensimmäiseltä karsintakierrokselta. Joukkue ei kuitenkaan selvinnyt lohkovaiheeseen, ja Haalandin siirrosta muualle alettiin keskustella seuraavaa kautta varten.

### Red Bull Salzburg

Haaland teki viisivuotisen sopimuksen Itävallan korkeimmalla sarjatasolla Bundesliigassa pelaavan Red Bull Salzburgin kanssa. Siirron alustavaksi summaksi arvioitiin norjalaisissa lehdissä ensiksi 60 miljoonaa norjan kruunua (n. kuusi miljoonaa euroa vuonna 2018). Summa nousi kuitenkin lisät mukaan luettuiona sataan miljoonaan norjan kruunuun eli kymmeneen miljoonaan euroon. Haaland pelasi vuoden loppuun Moldessa ja aloitti tammikuussa 2019 uudessa seurassaan.

Norjalainen verkkolehti *[[Nettavisen]]* valitsi Haalandin vuoden 2018 lopulla vuoden nuoreksi pelaajaksi. Hän pelasi ensimmäistä kertaa uudessa seurassaan helmikuussa pelatussa voitokkaassa Itävallan cupin ottelussa Wiener Neustadtia vastaan. Ensimmäiset liigaminuuttinsa hän sai nimiinsä viikkoa myöhemmin, kun Salzburg pelasi tappiollisen ottelun Rapid Wieniä vastaan. Haalandin sopeutuminen Norjan ulkopuoliseen jalkapalloon oli haastavaa, eikä hän pelannut seuraavan parin kuukauden aikana yhtään liigaottelua. Hänet valittiin toukokuussa ensimmäistä kertaa avauskokoonpanoon, ja hän teki samaisessa ottelussa ensimmäisen maalinsa Itävallassa LASK:n verkkoon. Maali ja avauskokoonpanon paikka jäivät samaisensa keväänä luokissaan Haaladin ainoiksi Salzburgin liigaotteluissa.

Salzburgin päävalmentaja vaihtui kesällä 2019, minkä myötä Haalandille avautui seuraavaksi kaudeksi säännöllinen paikka avauskokoonpanossa. Hän onnistui hattutempussa joukkueen kauden ensimmäisessä virallisessa ottelussa Itävallan cupin kolmannella kierroksella SC-ESV Parndorfia vastaan. Haaland teki kaudella myös Mestarien liigan debyyttinsä Salzburgin ensimmäisessä lohkovaiheen ottelussa Genkiä vastaan. Hän viimeisteli hattutempun ottelun ensimmäisellä puoliajalla. Hän teki kuusi maalia turnauksen kolmessa ensimmäisessä ottelussa, ja kokonaisuudessaan maaleja kertyi kaudelta kahdeksan kappaletta. Lukuisat eurooppalaisseurat osoittivat kiinnostustaan Haalandia kohtaan ja niistä erityisesti Juventus, RB Leipzig, Manchested United ja Borussia Dortmund. Salzburg vei nimiinsä liigamestaruuden, ja Haaland teki 16 sekä syötti kuusi maalia.

### Borussia Dortmund

Saksalaisseura Borussia Dortmund kertoi 29. joulukuuta 2019 tehneensä Haalandin kanssa kesään 2024 asti ulottuvan sopimuksen. Dortmund maksoi Haalandista 20 miljoonaa euroa. Hän teki hattutempun joukkueen ensimmäisessä ottelussaan Augsburgia vastaan. Haalandin alku Dortmundissa oli erinomainen, sillä hän viimeisteli seitsemän maalia ensimmäisessä kolmessa ottelussaan. Dortmund tuli liigakauden toiseksi Bayern Münchenin jälkeen, ja Haalandin lopulliseksi maalimääräksi jäi 13 osumaa. Haaland viimeisteli ensimmäisessä osaottelussa kaksi maalia neljännesvälierissä Paris Saint-Germainia vastaan. Dortmund ei edennyt lopulta jatkoon, kun se hävisi toisen osaottelun myötä yhteislukemin 3–2.

Haaland teki kaksi maalia Dortmundin kauden 2020–2021 ensimmäisessä liigaottelussa Borussia Mönchengladbachia vastaan. Hän voitti marraskuussa Golden Boy -palkinnon, joka jaetaan Euroopan pääsarjojen parhaalle alle 21-vuotiaalle pelaajalle. Haaland teki marraskuisessa liigaottelussa neljä maalia toisella puoliajalla Herthan verkkoon. Hän menetti joulukuussa loukkaantumisen vuoksi joukkueensa seitsemän ottelua. Dortmund sijoittui liigakaudella kolmanneksi, ja Haaland sijoittui 27 maalillaan tilastojen kolmanneksi. Dortmund eteni Mestarien liigan puolivälieriin ja putosi Manchester Citylle kahden osaottelun 2–4-yhteistuloksin. Haaland pelasi kaudella kahdeksan ottelua, joissa hän teki kymmenen maalia ja voitti näin maalipörssin. Haaland valittiin Bundesliigan kauden tähdistöjoukkueeseen, minkä lisäksi hänet valittiin sen parhaaksi pelaajaksi.

Haaland aloitti kauden 2021–2022 tehden jälleen kaksi maalia, tällä kertaa Eintracht Frankfurtin verkkoon. Dortmund sijoittui liigassa toiseksi, ja Haaland viimeisteli 22 maalia ja oli maalipörssin kolmas. Hän teki kaksi maalia joulukuussa pelatussa lohko-ottelussa Beşiktaşia vastaan, mutta Dortmund ei edennyt neljännesvälieriin. Haaland menetti loukkaantumisten vuoksi useita liigan ja Mestarien liigan otteluita. Hän ei pelannut niiden vuoksi kummassakaan Eurooppa-liigan ottelussa Rangersia vastaan. Haaland valittiin kaudella toistamiseen Bundesliigan kauden yhdentoista parhaan pelaajan joukkoon.

### Manchester City
#### Kolmoismestaruus ja historiallinen maalipörssi (2022–2023)

Manchester City tiedotti toukokuussa 2022 Haalandin siirtyvän Cityyn saman vuoden kesällä. Hänet esiteltiin 10. heinäkuuta virallisesti joukkueen kannattajille Etihad Stadiumilla järjestetyssä tilaisuudessa yhdessä joukkueen muiden kesän hankintojen kanssa. Haaland debytoi Englannin pääsarjassa elokuussa, kun Manchester City kohtasi West Ham Unitedin. Hän viimeisteli joukkueensa molemmat maalit ja oli joukkueen ensimmäinen kaksi maalia ensimmäisessä liigaottelussaan tehnyt pelaaja sitten vuoden 2011 ja Sergio Agüeron. Haaland teki 15 maalia ensimmäisessä kymmenessä liigaottelussaan. Hän viimeisteli viisi maalia Mestarien liigan kolmessa ensimmäisessä lohkovaiheen ottelussaan. Hän onnistui hattutempussa ensimmäisessä Manchesterin derbyssään.

Haaland viimeisteli viisi maalia Mestarien liigan pudotuspeliottelussa RB Leipzigiä vastaan. Ainoat muut pelaajat, jotka ovat tehneet viisi maalia yhdessä kyseisen turnauksen ottelussa, ovat Lionel Messi ja Luiz Adriano. Manchester City voitti lopulta kolmoismestaruuden, eli se voitti samalla kaudella liigan, Mestarien liigan ja FA Cupin. Haaland pelasi kaudella kaikki kilpailut mukaan luettuina 53 ottelua ja teki niissä 52 sekä syötti yhdeksän maalia. Liigamaaleja kertyi kasaan ennätykselliset 36 kappaletta. Sen myötä hän voitti parhaalle maalintekijälle myönnettävän Englannin Valioliigan Kultaisen kengän. Haaland voitti kaudelta Onze d’Orin eli parhaan eurooppalaisissa liigoissa pelaavan pelaajan palkinnon.

#### Toinen peräkkäinen Kultainen kenkä, maaliennätyksiä ja pitkä jatkosopimus (2023–2025)

Haaland teki liigakauden 2023–2024 ensimmäiset maalinsa 11. elokuuta Burnleyn verkkoon. Manchester City voitti viiden päivän kuluttua rangaistuspotkukilpailussa UEFA Super Cupin Sevillaa vastaan. Haaland loukkaantui joulukuusta tammikuuhun, minkä myötä hän menetti joukkueensa molemmat seurajoukkueiden MM-kilpailuottelut sekä useita muita otteluita. IFFHS valitsi Haalandin vuoden 2023 parhaaksi pelaajaksi. Manchester City voitti toisen kerran peräkkäin liigamestaruuden, Haaland voitti toisen kerran peräkkäin Kultaisen kengän, kun hän teki 27 maalia 31 ottelussa. Manchester City putosi Mestarien liigassa puolivälierissä kohdattuaan Real Madridin. Haaland selvitti tiensä jaetulla kolmanneksi parhaaksi maalintekijäksi viimeisteltyään yhdeksässä ottelussa kuusi osumaa.

Manchester City aloitti kauden 2024–2025 kukistamalla Manchester Unitedin Community Shieldissä. Haaland teki liigakauden kolmessa ensimmäisessä ottelussaan kaksi hattutemppua. Hän viimeisteli kaikkiaan kymmenen maalia kauden viidellä ensimmäisellä liigakierroksella. Haaland viimeisteli syyskuussa sadannen maalinsa Manchester Cityssä joukkueen historian 19. pelaajana. Lisäksi hän oli tehnyt 11 hattutemppua. Haaland ylsi virstanpylvääseen 105 ottelussa, sivuten Cristiano Ronaldon ennätystä yhdessä eurooppalaisessa seurassa.

Haaland valittiin vuonna 2024 Fifan yhdentoista parhaan pelaajan joukkoon. Hän solmi tammikuussa 2025 Manchester Cityn kanssa yhdeksän ja puolivuotisen jatkosopimuksen. Sopimus oli Englannin Valioliigan kaikkien aikojen pisin, ja Haalandin tienesteiksi kerrotiin 500&nbsp;000 puntaa viikossa. Haaland loukkaantui maaliskuisessa FA Cupin ottelussa Bournemouthia vastaan. Hän palasi joukkueen harjoituksiin seuraavan kerran kuukauden kuluttua. Haaland teki kesäkuussa seurajoukkueiden MM-lohkovaiheessa uransa 300. maalin Juventuksen verkkoon. Hän saavutti virstanpylvään 24 vuoden ja 340 päivän iässä, mikä sijoitti hänet toiseksi ennätyksen saavuttaneen Kylian Mbappén jälkeen. Haaland viimeisteli liigakaudella 31 ottelussa 22 maalia ja oli maalipörssin kolmas. Mestarien liigassa hän teki yhdeksässä ottelussa kahdeksan maalia. Seurajoukkueiden MM-kilpailuissa hän pelasi neljä ottelua ja teki kolme maalia.

#### Sata liigaottelua Englannissa (2025–)
Haaland pelasi elokuussa 2025 sadannen Englannin Valioliigan ottelunsa Brightonia vastaan. Hän teki ottelussa myös liigan 88:nnen maalinsa, eikä kukaan muu pelaaja ollut aiemmin tehnyt yhtä paljon maaleja sadassa Englannin liigaottelussa. Haaland teki syyskuussa Mestarien liigan 50. maalinsa Napolin verkkoon. Hän saavutti virstanpylvään ennätyksellisesti 49 ottelussa. Hänet valittiin liigassa syyskuun parhaaksi pelaajaksi. Haalandista tuli joulukuussa historian nopeimmin 100 maalia Englannin Valioliigassa tehnyt pelaaja. Hän saavutti virstanpylvään 111 ottelussa, mikä on 13 ottelua vähemmän kuin Alan Shearerilla.

## Maajoukkueura
Haaland pelasi Norjan alle 15-, 16-, 17-, 18-, 19-, 20- ja 21-vuotiaiden maajoukkueissa. Hän eteni toiseksi viimeisen mainitun kanssa vuoden 2019 alle 20-vuotiaiden MM-kilpailujen lopputurnaukseen. Haaland pelasi 5. syyskuuta 2019 ensimmäisen ottelunsa A-maajoukkueessa, kun Norja voitti Maltan vuoden 2020 EM-karsintaottelussa. Hän teki ensimmäisen ammattilaismaalinsa maajoukkueessa 4. syyskuuta 2020 Itävallan verkkoon kauden 2020–2021 Kansojen liigan B-liigan ensimmäisessä lohkossa. Hän viimeisteli myöhemmin samassa lohkossa kaksi maalia Pohjois-Irlantia ja hattutempun Romaniaa vastaan.

Haaland teki 7. syyskuuta 2021 hattutempun Gibraltaria vastaan vuoden 2022 MM-karsinnoissa. Seuraavan hattutemppunsa hän teki 5. kesäkuuta 2024 pelatussa ystävyysottelussa Kosovon verkkoon. Haaland teki lokakuussa 2024 maajoukkueuran 34. osumansa Sloveniaa vastaan, minkä myötä hän nousi maajoukkueensa kaikkien aikojen parhaaksi maalintekijäksi. Samainen ottelu oli myös hänen ensimmäisensä joukkueen kapteenina. Haaland teki maajoukkueuransa neljännen hattutempun 17. marraskuuta Kazakstania vastaan kauden 2024–2025 Kansojen liigassa. Haaland teki viisi maalia syyskuussa 2025 pelatussa MM-karsintaottelussa Moldovan verkkoon. Lukema oli jaetusti suurin Euroopan MM-karsinnoissa tehty maalimäärä vuoden 1977 ja Hans Kranklin jälkeen. Haaland teki hattutempun lokakuun MM-karsintaottelussa Israelia vastaan ja saavutti myös 50. maajoukkuemaalin rajapyykin.

Haaland teki 16. marraskuuta kaksi maalia Italiaa vastaan, ja Norja varmisti 4–1-voitollaan pääsyn vuoden 2026 MM-kilpailujen lopputurnaukseen. Norja pelaa lopputurnauksessa ensimmäistä kertaa sitten vuoden 1998. Haaland viimeisteli karsintojen aikana 16 maalia. 

## Pelaajaprofiili

Haalandia on pidetty yhtenä 2020-luvun parhaista pelaajista. GiveMeSport-urheilusivuston mukaan Haaland on Norjan kaikkien aikojen paras pelaaja. Norjalaispelaaja Martin Ødegaard piti Haalandia tammikuussa 2024 maailman parhaana pelaajana. FIFPro taas kommentoi samaan aikaan Haalandia maailman tehokkaimpana hyökkääjänä.

Haaland on vasenjalkainen keskushyökkääjä. Hän on pituudeltaan 195-senttimetrinen, mikä antaa hänelle selvän edun ilmatilassa. Hän on myös nopea juoksija ja fyysisesti vahva pelaaja. Borussia Dortmundin talousjohtajana toiminut Hans-Joachim Watzke on kommentoinut, että hän ei tiedä ketään muuta pelaajaa, joka olisi Haalandin pituinen ja silti yhtä nopea. Englantilaispelaaja Gary Linekerin mukaan Haaland löytää tilaa rangaistusalueelta, minkä lisäksi hän omaa hyvän ennakointikyvyn. Haalandin tuuletuksiin kuuluu muun muassa meditoinnin harjoittamiseen keskittynyt lootusasento. Tuuletus on esiintynyt muutamissa jalkapalloaiheisissa FIFA-videopeleissä.

Haaland on idolisoinut muun muassa Zlatan Ibrahimovićia ja Cristiano Ronaldoa. Hänen nappulakenkänsä ovat Niken sponsoroimia. Hänen sponsoreihensa lukeutuvat myös esimerkiksi Breitling ja Unilever.

## Yksityiselämä
Haaland vaihtoi vuonna 2019 nykyisen sukunimensa aiemmasta muodosta Håland, jotta nimeä olisi helpompi käyttää kansainvälisesti. Hän on seurustellut Borussia Dortmundin ajanjaksoltaan lähtien Isabel Haugseng Johansenin kanssa. Haaland kertoi lokakuussa 2024 parin odottavan lasta, joka syntyi myöhemmin joulukuussa.

## Tilastot
### Seurajoukkue
*Päivitetty 17. maaliskuuta 2026*

### Maajoukkue
*Päivitetty 17. marraskuuta 2025*

## Saavutukset

### Joukkueessa
* **[[FC Red Bull Salzburg|Red Bull Salzburg]]**
** Itävallan liigamestaruus (**2**): 2018–2019, 2019–2020
** Itävallan cup (**2**): 2018–2019, 2019–2020

* **[[Borussia Dortmund]]**
** Saksan cup (**1**): 2020–2021

* **[[Manchester City FC|Manchester City]]**
** Englannin liigamestaruus (**2**): 2022–2023, 2023–2024
** Mestarien liiga (**1**): 2022–2023
** UEFA Super Cup (**1**): 2023
** FA Cup (**1**): 2022–2023
** Community Shield (**1**): 2024

### Henkilökohtaiset
* Valinta Fifan yhdentoista parhaan pelaajan joukkoon (**1**): 2024
* Euroopan Kultainen kenkä (**1**): 2022–2023
* Valinta Bundesliigan kauden tähdistökentälliseen (**2**): 2020–2021, 2021–2022
* Valinta Bundesliigan kauden parhaaksi pelaajaksi (**1**): 2020–2021
* *[[FourFourTwo]]n* vuoden pelaaja (**2**): 2022, 2023
* Onze d’Or (**1**): 2022–2023
* Vuoden 2023 paras pelaaja / IFFHS
* Kauden paras hyökkääjä 2022–2023 / ESPN

## Lähteet
* 

### Viitteet

## Aiheesta muualla